MINT ออกหุ้นกู้ 2 พันลบ.อายุ 7-15 ปี ชูดอกเบี้ย 2.91-3.93% ขาย 25-26 ก.ย.
MINT ออกหุ้นกู้ 2 พันลบ.อายุ 7-15 ปี ชูดอกเบี้ย 2.91-3.93% ขาย 25-26 ก.ย.
26 ก.ย. 2560

บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เปิดเผยว่า  ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ มูลค่า 2,000 ล้านบาท
โดยแบ่งเป็น ชุดที่ 1 จำนวน 1,000 ล้านบาท อายุ 7 ปี ครบกำหนดไถ่ถอนปี พ.ศ.2567 มีอัตราดอกเบี้ยคงที่ 2.91% ต่อปี ชำระดอกเบี้ยทุกๆ 6 เดือนตลอดอายุหุ้นกู้ และชุดที่ 2 จำนวน 1,000 ล้านบาท อายุ 15 ปี ครบกำหนดไถ่ถอนปี พ.ศ.2575 อัตราดอกเบี้ยคงที่ 3.93% ต่อปี ชำระดอกเบี้ยทุกๆ 6 เดือน ตลอดอายุหุ้นกู้
บริษัทจะเสนอขายหุ้นกู้ดังกล่าวให้แก่ผู้ลงทุนสถาบัน และ/หรือผู้ลงทุนรายใหญ่ ซึ่งเปิดจองซื้อในวันที่ 25-26 ก.ย. 60 โดยมีธนาคารไทยพาณิชย์ เป็นผู้จัดการการจัดจำหน่ายหุ้นกู้
ด้านบริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ระดับ A+ แนวโน้มอันดับเครดิตคงที่ เมื่อวันที่ 13 ก.ย.60
ทั้งนี้บริษัทมีวัตถุประสงค์ที่จะนำเงินที่ได้รับจากการออกและเสนอขายตราสารหนี้ในครั้งนี้ไปใช้ในการชำระคืนหนี้เดิมของบริษัท และ/หรือหนี้ของธุรกิจในเครือ
 